Se video lenger ned i saken!

Kastreringsmetoden med å bruke tennene for å kastrere rein kalles på samisk "gaskit" og er en svært gammel skikk. Veterinær Eli Ristin Skum har skrevet en doktorgradsavhandling om temaet "Aspekter ved kastrering og dyrevelferd i reinflokkne, i et klima i endring" for Norges veterinærhøgskole og den samiske høgskolen.

- Jeg har funnet litteratur som viser at man kastrerte rein allerede på 1600-tallet skrevet av Carl Rønnow og Knut Leem, men det er ikke utenkelig at man kan datere dette enda lenger tilbake, sier Skum til Nordlys.

Denne metoden var i bruk helt fram til etter andre verdenskrig - da norske veterinærer oppdaget skikken.

- Norske veterinærer mente at det å bruke tang var en mye mer human metode for å kastrere reinen. Kanskje var det fremmed for dem å se bitingen under kastrering, sier Skum.

Men frem til andre verdenskrig var det gaskitmetoden flest brukte - av flere grunner, noen veldig enkle:

- Man hadde jo alltid redskapet med seg. Og om man ikke hadde tenner kunne man bruke en kniv til å gjøre det, sier Skum.

- Testiklene kan ramle av

I dag bruker man fortsatt tang som kastreringsmetode. Men forskningen til Skum viser oppsiktsvekkende resultater.

- Med tanga kapper man sædstrengen, da forhindrer man blodtilførsel til testiklene og de ramler som oftest av. Da ramler alt av - hud også videre. Men med gaskitmetoden går man på testikkelvevet, og dermed kan den kastrerte reinen fortsette å produsere testosteron. Det har en såkalt androgeneffekt som påvirker muskler og lynne, og dermed gjør reinen sterkere og mer i stand til å bygge muskler, sier Skum.

- Med tangkastrering får du feminine reiner, uten testosteron, legger hun til.

Skum har aldri sett denne metoden bli brukt i dag, men utelukker ikke at noen reindriftssamer fortsatt kan grepene.

- Det finnes nok fortsatt folk i reindriftsyrket som behersker metoden, sier Skum.